Diari Oficial de la Generalitat Valenciana


Sumari del DOGV 6941, del 11-01-2013 (2013/172)

ORDE 5/2012, de 21 de desembre, de la Conselleria de Benestar Social, per la qual convoca places per a estades en balnearis de la Comunitat Valenciana (Programa de Termalisme Valencià) per a l'exercici 2013/2014.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6941

Data del DOGV
:   11-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/172


Data del document
:   21-12-2012

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública

ORDE 5/2012, de 21 de desembre, de la Conselleria de Benestar Social, per la qual convoca places per a estades en balnearis de la Comunitat Valenciana (Programa de Termalisme Valencià) per a l'exercici 2013/2014. [2013/172]
La Llei 5/1997, de 25 de juny, de la Generalitat Valenciana, que regula el Sistema de Servicis Socials a la Comunitat Valenciana, establix com un dels seus objectius l'atenció de la tercera edat i d'altres col·lectius singulars amb programes tendents a la prevenció, rehabilitació i promoció integral de les persones majors, impulsant hàbits de vida saludables per a la consecució d'una qualitat de vida millor.
Així mateix, la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, considera que la promoció de l'autonomia personal ha d'orientar-se a la consecució d'una millor qualitat de vida i a la prevenció de les situacions de dependència, per a la qual cosa s'han d'establir programes específics de caràcter preventiu i de rehabilitació.
Els tractaments de prevenció i rehabilitació que es fan per mitjà de l'ús terapèutic de les aigües mineromedicinals són una pràctica molt antiga, a la qual s'han incorporat tècniques complementàries de diferents camps de la medicina a la recerca d'una major eficàcia en els tractaments, i el col·lectiu de les persones majors és un dels que majors beneficis en poden obtindre; atés que, a mesura que avança l'edat, solen aparéixer determinades patologies que poden millorar notablement després de rebre un tractament termal.
Per esta raó, les persones majors estan interessades a passar uns dies en un establiment termal, on el tractament pròpiament dit, juntament amb el descans i la relació social, els proporcionen una millora en la salut i benestar, la qual cosa comporta una millora en la qualitat de vida.
Per tot això, la Conselleria de Benestar Social, a través de la Direcció General d'Acció Social i Majors, impulsa el Programa de Termalisme Valencià, per a promoure les estades de persones que ho necessiten en els establiments que disposen de tractaments termals amb aigües mineromedicionals declarades d'utilitat pública.
ORDENE
Article 1. Objecte de la convocatòria
1. L'objecte d'esta orde és la convocatòria de places per a l'estada i tractament termal en els establiments balnearis de la Comunitat Valenciana dins del Programa de Termalisme Valencià de la Generalitat, per a l'exercici 2013/2014.
2. A este efecte s'entén per establiments balnearis aquells que disposen d'aigües mineromedicinals declarades d'utilitat pública i es troben registrats com a tals en el registre oficial.
Article 2. Places i torns convocats
1. Es convoquen 10.000 places per a participar en el Programa de Termalisme Valencià, en els balnearis que s'allisten en l'annex I d'esta orde.
2. L'oferta de places es pot incrementar, sense necessitat de fer una convocatòria nova, amb les que resulten dels nous contractes que formalitze la Conselleria de Benestar Social amb els establiments termals l'any 2013.3.
3. El programa es realitza del 16 d'abril de 2013 al 15 d'abril de 2014, en torns de huit dies de duració (set nits) en els establiments descrits anteriorment que es troben ubicats a la Comunitat Valenciana, la llista dels quals apareix en l'annex I d'esta orde. Comprén: allotjament en habitació doble, manutenció en règim de pensió completa i tractaments termals adequats a les necessitats de cada una de les persones beneficiàries.
Article 3. Preu de les places
La Generalitat contribuïx al finançament del cost de les places amb una aportació màxima de 131 euros, IVA inclòs, per plaça a cada una de les persones beneficiàries del programa. Paga esta quantitat a l'establiment receptor. Corre per compte del termalista la resta de l'import, d'acord amb els preus que s'indiquen a continuació per a cada balneari (10% d'IVA inclòs).

Article 4. Prestacions i servicis dels torns
El preu de cada torn inclou les prestacions i servicis següents:
1. Allotjament durant huit dies i set nits en habitacions dobles d'ús compartit en un establiment hoteler autoritzat per la conselleria competent en matèria de turisme. La possibilitat d'ocupar una habitació individual està condicionada per les disponibilitats hoteleres i exigix el pagament suplementari de 10 euros diaris.
2. Manutenció en règim de pensió completa, adaptada a les necessitats de les persones usuàries i amb dos opcions en el primer plat, el segon plat i les postres.
3. Tractament termal bàsic, que comprén: reconeixement mèdic a l'ingressar en el balneari, tractament termal que prescriga el metge del balneari per a cada usuari, seguiment mèdic del tractament i un informe final.
4. Activitats d'animació sociocultural per als assistents.
5. Pòlissa d'assegurança que dóna cobertura als sinistres que patisquen durant l'estada en el balneari les persones que hi assistisquen, tant en les instal·lacions hoteleres com en l'estació termal on es faça el tractament.
6. El preu no inclou el desplaçament (anada i tornada) al balneari des del domicili de les persones beneficiàries, el fan pel seu compte.
Article 5. Persones beneficiàries
Poden sol·licitar una plaça en el Programa de Termalisme Valencià les persones que s'indiquen a continuació. Els requisits els han de tindre en la data en què acaba el termini de presentació de sol·licituds, açò és, el 29 de març de 2013.
1. Persones de 65 anys o més, pensionistes del Sistema de Seguretat Social o de classes passives.
2. Persones de 60 anys o més, pensionistes del Sistema de Seguretat Social o de classes passives, pel concepte de jubilació, viudetat o d'altres pensions.
3. Persones de 60 anys o més amb discapacitat que, segons el que disposa la Llei d'Integració Social del Discapacitat, tinguen una discapacitat igual o superior al 33%. En cas que estes persones necessiten l'ajuda d'un acompanyant, és necessari presentar un certificat de discapacitat en què conste un grau igual o superior al 65%, si bé no serà necessari si tenen el grau de discapacitat reconegut a la Comunitat Valenciana.
4. Poden assistir-hi els cònjuges de les persones sol·licitants, sempre que siguen majors de 50 anys i tinguen els requisits establits en els apartats 1, 2 i 3 de l'article 6.
5. També hi poden participar els fills i filles dels sol·licitants, que siguen discapacitats en grau igual o superior al 33%, sempre que vagen acompanyats i compartisquen habitació amb els pares.
Article 6. Requisits
Els beneficiaris han de tindre els requisits següents:
1. Residir en qualsevol dels municipis que integren la Comunitat Valenciana.
2. Necessitar els tractaments termals sol·licitats i no tindre cap contraindicació mèdica per a la rebre'ls.
3. Poder valdre's per si mateix per a les activitats de la vida diària. No patir trastorns mentals o de conducta que puguen alterar la convivència normal dels usuaris en els establiments hotelers i termals, ni cap malaltia infectocontagiosa. Les persones amb discapacitat a què es referix l'apartat 3 de l'article 5 hi han d'acudir amb un acompanyant que els ajude a fer les activitats.
Article 7. Sol·licituds
1. Les sol·licituds es formulen en el model que apareix com a annex II d'esta orde. El model de sol·licitud el faciliten les direccions territorials de Benestar Social, centres dependents de la Direcció General d'Acció Social i Majors i oficines PROP. També es poden formular en una fotocòpia del model que figura com a annex II d'esta orde.
2. Les sol·licituds, ben firmades, les poden presentar les persones interessades, amb la documentació necessària, en els registres de les direccions territorials de Benestar Social, en les oficines PROP, en qualsevol oficina de correus, si bé en este cas s'han de presentar en un sobre obert perquè es puga estampar el segell i la data en l'imprés de sol·licitud i en la còpia; tot això sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
3. Quan dos persones que hagen presentat sol·licituds independents desitgen disfrutar del mateix torn en el mateix balneari, han de presentar les sol·licituds unides, i han de fer constar esta circumstància en la casella corresponent de l'imprés de sol·licitud (apartat D de l'annex II). En cap cas no poden unir-se més de dos sol·licituds, ja siguen individuals o dobles, i tots els sol·licitants han de tindre els requisits que establix l'article 6. Es considera com a sol·licitud principal la que obtinga una puntuació major després de l'aplicació del barem que establix l'annex III d'esta orde.
4. El/la sol·licitant ha de consignar en la sol·licitud fins a tres balnearis per orde de preferència. No obstant això, l'assignació del balneari s'efectuarà atenent estes preferències i segons les disponibilitats de places en cada un.
També es poden indicar fins a dos mesos de preferència per a beneficiar-se del programa, sempre dins del mateix període.
5. En l'apartat F de la sol·licitud, s'ha d'assenyalar afirmativament:
a) L'autorització expressa a la Conselleria de Benestar Social perquè puga accedir a les dades personals que es troben en els fitxers pertanyents a eixa Conselleria de Benestar Social o a altres administracions públiques, només per a verificar el compliment dels requisits i condicions necessaris per a participar en esta convocatòria, d'acord amb el que disposa l'article 5 del Decret 165/2010, de 8 d'octubre, del Consell, pel qual establix mesures de simplificació i de reducció de càrregues administratives en els procediments gestionats per l'Administració de la Generalitat i el sector públic que en depén (DOCV 6376, 14.10.2010).
No obstant això, si la persona interessada no presta el consentiment o si es detecta alguna discordança amb les dades que haja facilitat, l'òrgan instructor li ha de sol·licitar que aporte els documents següents: fotocòpia compulsada del document nacional d'identitat (DNI) o bé del passaport o del número d'identificació d'estranger (NIE), segons siga procedent; certificat d'empadronament; certificat de la pensió o pensions que perceba, i certificació del grau de discapacitat.
La falsedat de dades o la falsificació dels documents que es presenten tindrà com a conseqüència la pèrdua total dels drets de la persona sol·licitant, sense perjuí d'altres responsabilitats que puguen correspondre, entre les quals figura l'obligació de reintegrar l'import finançat per la Conselleria de Benestar Social, amb l'abonament dels interessos de demora que procedisquen des del moment del pagament efectuat a l'establiment termal, si en el moment de declarar-se la improcedència de l'admissió al programa de balnearis ja s'hi haja fet l'estada.
b) L'autorització expressa per a facilitar als establiments termals les dades relatives a la identitat, adreça i telèfon de les persones interessades, per a fins relacionats amb l'execució del programa. Si no s'autoritza expressament la comunicació als establiments termals de les dades d'identitat, l'adreça i el telèfon de les persones interessades, s'ha d'arxivar la sol·licitud perquè no és viable gestionar-la.
Article 8. Presentació de sol·licituds
La persona sol·licitant ha de presentar la documentació següent:
1. La sol·licitud, segons el model oficial que figura en l'annex II, ben omplida i firmada.
2. L'informe mèdic o bé l'informe de salut per al reconeixement de prestacions socials que emet la Conselleria de Sanitat a través dels centres d'Atenció Primària, de la persona sol·licitant, el cònjuge o acompanyant o fills discapacitats, en els casos en què pertoque.
Article 9. Terminis de sol·licitud
1. A fi d'efectuar l'assignació dels torns i places entre totes les persones sol·licitants, s'establixen dos terminis per a la presentació de sol·licituds:
a) Per als torns que es facen des del mes d'abril fins al mes d'agost de 2013, el termini de presentació de les sol·licituds comprén des de l'endemà de la publicació d'esta orde fins al 31 de gener de 2013.
b) Per als torns que es facen des del mes de setembre fins al mes de desembre de 2013 i de gener a abril de 2014, el termini de sol·licituds comprén des de l'1 de febrer al 29 de març de 2013, ambdós inclosos.
Per a entrar en la llista d'espera de places per a cobrir les que queden vacants per renúncies o altres circumstàncies, el termini acaba el 31 d'octubre de 2013.
2. Sense perjuí que els sol·licitants puguen formular la sol·licitud en els terminis i de la manera establida ací, amb la finalitat de simplificar tràmits s'enviaran comunicacions singulars a tots els sol·licitants que tinguen els requisits de la convocatòria de l'any 2012/2013 i els seus expedients estiguen complets. El termini de presentació per a estes sol·licituds preomplides finalitza el 18 de gener de 2013 per a ambdós torns.
Article 10. Tramitació
1. Els òrgans receptors de les sol·licituds les han d'enviar amb tota la documentació a la Direcció General d'Acció Social i Majors.
2. Quan la sol·licitud no tinga els requisits exigits o no s'hi adjunte la documentació que exigix esta orde, s'ha de demanar a la persona interessada que esmene la falta o aporte els documents preceptius en el termini de 10 dies, amb la indicació que, si no ho fa, es considerarà que desistix de la petició, en una resolució que ha de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, i notificada a la persona interessada.
3. En qualsevol fase de la tramitació de l'expedient, a la vista de la documentació i de les obligacions que s'adquirixen per la concessió de la plaça, es poden demanar informes als organismes i entitats que es crega oportú, i efectuar les comprovacions necessàries.
Una vegada estudiada la sol·licitud quant als requisits que fixen els articles precedents, s'aplica el barem que establix l'annex III d'esta orde, a fi d'obtindre una puntuació que servix com a criteri en l'adjudicació de places, així com en l'orde de reserva de les persones que no obtinguen plaça directa.
Article 11. Resolució i adjudicació de places
1. Per a la competència per a resoldre les sol·licituds es delega la directora general d'Acció Social i Majors, per la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, 04.03.2009).
2. Les places oferides en esta orde es concediran d'acord amb la puntuació obtinguda per les persones sol·licitants després de l'aplicació del barem que establix l'annex III d'esta orde
3. En cas que el nombre de sol·licituds rebudes sobrepasse el nombre de places oferides per a cada un dels períodes establits, l'assignació dels torns s'efectuarà atenent el criteri establit en l'apartat anterior.
Així mateix, les sol·licituds que no es puguen atendre en el primer període, s'acumularan a la llista d'espera del segon període.
4. A fi d'evitar que en algun dels torns queden vacants, quan, per circumstàncies personals o d'un altre tipus, els beneficiaris no puguen aprofitar la plaça que se'ls haja assignat, en cada resolució s'establirà una llista d'espera de persones suplents per a la cobertura de vacants que es produïsquen. Estos suplents adquiriran automàticament la condició de beneficiaris per l'orde que figuren en la resolució a mesura que es produïsquen baixes o vacants de les persones que hagen resultat adjudicatàries de places.
5. La Direcció General d'Acció Social i Majors ha d'adjudicar els torns d'acord amb el que establixen els apartats anteriors a les persones beneficiàries o suplents que corresponga, segons la disponibilitat de dates i places per a cada torn, i ha efectuar les notificacions corresponents a cada una d'estes persones.
6. En la notificació de la resolució d'adjudicació a la persona interessada, se l'ha d'informar de la data del torn de la plaça concedida i el balneari assignat, així com del termini per a la confirmació de l'assistència i per a l'abonament de l'import dels gastos de gestió de la reserva, d'acord amb el que establixen els apartats 1 i 2 de l'article 12 d'esta orde.
7. Quan concórreguen causes justificades que impedisquen a les persones beneficiàries disfrutar de la plaça concedida en les dates del torn assignat, han de notificar-ho com més prompte millor a la Direcció General d'Acció Social i Majors i a l'establiment balneari, a fi de poder disposar de la plaça per a una altra persona. No es tornen els gastos de gestió de la reserva de la plaça.
Els beneficiaris en esta situació poden sol·licitar a la Direcció General d'Acció Social i Majors entrar en la llista d'espera, a fi de conservar la possibilitat d'assignació d'una plaça vacant en un torn posterior. L'import abonat com a gastos de gestió de reserva de plaça s'entendrà abonada com a reserva del torn que s'assigne després.
8. En els casos en què l'estada no siga disfrutada completa, només poden completar-se els dies del torn quan la interrupció siga per una causa de força major demostrable i es comunique immediatament a l'establiment termal. En estos casos, la resta de dies no disfrutats només poden fer-se efectius d'acord amb les disponibilitats del balneari i en les dates que l'establiment determine, i no s'ha de tornar l'import abonat pel beneficiari a l'establiment termal.
9. L'abandó voluntari del balneari durant el període d'ocupació de la plaça no dóna dret a la persona beneficiària a completar els dies que li falten en cap altra data o lloc dels assignats inicialment, ni a la devolució de l'import abonat a l'establiment termal.
10. La persona beneficiària només pot disfrutar d'un torn dins del termini d'execució del programa fixat en esta orde.
11. La Direcció General d'Acció Social i Majors ha de resoldre i notificar les sol·licituds presentades en el termini de sis mesos, comptador des de l'endemà de l'acabament del segon termini de sol·licitud. Quan haja transcorregut este termini i la Direcció General d'Acció Social i Majors no haja notificat cap resolució expressa, els sol·licitants poden entendre desestimades les peticions per silenci administratiu, d'acord amb el que establix l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si bé perdura l'obligació legal de resoldre sobre la petició formulada.
Article 12. Obligacions de les persones beneficiàries
Les persones beneficiàries tenen les obligacions següents:
1. Confirmació de l'assistència. Rebuda la notificació de la concessió d'una plaça en un dels torns, la persona beneficiària ha de confirmar l'assistència al torn, telefònicament o per qualsevol altre mitjà (fax, telegrama, etc.), al balneari, dins del termini que s'indicarà en la notificació. Les persones seleccionades que no es presenten en la data indicada en el balneari adjudicat sense cap causa justificada o que no complisquen qualsevol de les obligacions que arreplega este article, perden els drets que els atorga la resolució de concessió de la plaça, així com l'import dels gastos de gestió de reserva de plaça abonat.
2. Pagament. Una vegada confirmada l'assistència, el beneficiari ha d'enviar a la direcció del balneari, per gir postal, en el termini que se li indique, la quantitat de 25 euros en concepte de gastos de gestió de la reserva de la plaça. La resta de l'import el paga a l'arribada a l'establiment termal.
En cas que el beneficiari no pague la quantitat estipulada en concepte de gastos de gestió de la reserva de la plaça, d'acord amb el que especifica el paràgraf anterior, s'entén que hi renuncia i es pot seleccionar un altre beneficiari per a cobrir la vacant.
3. Normes de convivència. Una vegada en l'establiment termal, els termalistes estan obligats a respectar les normes de convivència del centre, sotmetent-se al reglament de règim intern del balneari, així com a les indicacions mèdiques en relació amb els tractaments.
Article 13. Forma de pagament de les places
1. Les persones beneficiàries, una vegada confirmada l'assistència, han de formalitzar el pagament d'acord amb el que indica l'article 12.2 d'esta orde.
2. La Conselleria de Benestar Social abonarà l'import corresponent a l'establiment termal, d'acord amb el que estipulen els contractes administratius que se subscriguen.
Article 14. Recursos
1. Contra les resolucions de concessió o denegació d'una plaça, que esgoten la via administrativa, podrà interposar-s'hi potestativament un recurs de reposició davant del mateix òrgan que les haja dictat, en el termini d'un mes comptador des de l'endemà de la notificació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé, podrà interposar-s'hi directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la notificació, d'acord amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. I això no impedix que s'hi puga interposar qualsevol altre recurs que s'estime pertinent.
2. En la desestimació per silenci administratiu, podrà interposar-se davant de l'acte presumpte un recurs potestatiu de reposició, en el termini de tres mesos comptador des que haja finalitzat el termini per a dictar i notificar la resolució expressa que indica l'article 11.11 d'esta orde o bé, directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en la forma, el termini i les condicions que fixa l'article 46 de la Llei 29/1998, de 13 de juliol, reguladora d'esta jurisdicció. I això no impedix que s'hi puga interposar qualsevol altre recurs que s'estime pertinent.
Article 15. Finançament
La contribució de la Conselleria de Benestar Social en el finançament de les places convocades en esta orde no pot superar l'import màxim, fixat en 131 euros per plaça, ni globalment la quantia establida en el contracte administratiu per a la prestació del servici que corresponga abonar a la Conselleria de Benestar Social amb càrrec als pressupostos de la Generalitat dels exercicis corresponents.
DISPOSICIÓ ADDICIONAL
Única. Adjudicació de places
En cap cas s'adjudicaran les places mentres no s'hagen formalitzat els contractes administratius amb les empreses titulars dels balnearis.
Annex I
Balnearis valencians participants en el Programa de Termalisme Valencià
Període: del 16 d'abril de 2013 a 15 d'abril de 2014

\* \* \* \* \* \* \* \* \* \*
Anexo I
Balnearios valencianos participantes en el Programa de Termalismo Valenciano
Periodo: del 16 de abril de 2013 a 15 de abril de 2014
DISPOSICIONS FINALS
Primera. Entrada en vigor
Esta orde entra en vigor l'endemà de la publicació en el Diari Oficial de la Comunitat Valenciana.
Segona. Recursos
Contra esta orde, que posa fi a la via administrativa, les persones interessades hi poden interposar, potestativament, un recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé hi poden interposar directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació, d'acord amb el que disposen els articles 10 i 46 de la Llei 29/1998, de 13 de juliol, esmentada més amunt. Tot això no impedix que n'hi puguen interposar qualsevol altre que estimen pertinent.
València, 21 de desembre de 2012
La consellera de Benestar Social,
ASUNCIÓN SÁNCHEZ ZAPLANA
ANNEX II / ANEXO IIAnnex III
Barem
Article 1. Barem
Les sol·licituds presentades a l'empara d'esta convocatòria es valoren d'acord amb el barem següent:
A) Situació econòmica
Es consideren els ingressos mensuals declarats (1) del sol·licitant i, si és el cas, del cònjuge o la parella de fet.
Si la sol·licitud presentada correspon a un matrimoni o parella de fet, per al càlcul de la puntuació es dividix la totalitat dels ingressos per 1,33.
La situació econòmica es valora en els termes següents, tenint en compte que la puntuació màxima que s'ha estimat per a este criteri de baremació és de 40 punts:

(1) O bé els obtinguts a través de l'INSS o altres organismes públics en els casos en què es determine i estiguen autoritzats per la persona interessada.
B) Edat
Este criteri valora l'edat del sol·licitant, en coherència amb els principis que informen i justifiquen l'assistència a les persones majors.
S'atorga un punt per cada 2 anys en què se superen els 60 anys d'edat. La referència per a la valoració serà l'edat del sol·licitant el dia 29 de març de 2013, data en què finalitza el segon termini de presentació de sol·licituds, i en la qual s'han de tinddre els requisits exigits per a participar en la convocatòria.
Quan la sol·licitud comprén el matrimoni o parella de fet, pel que fa a determinar l'edat, s'obté la mitjana aritmètica dels anys fets per cada un dels cònjuges, i la xifra que en resulte, arredonida per excés, és l'edat que es considera en la valoració.
En este criteri, el límit màxim de puntuació és de 10 punts i el barem és el següent:

C) No haver obtingut cap plaça en el Programa de Termalisme Valencià en anys anteriors.
Amb esta variable es pretén afavorir que accedisquen al programa nous sol·licitants.
En este criteri, la puntuació màxima és de 10 punts. El barem és el següent:

D) Tindre la condició legal de persona discapacitada
Amb esta variable es pretén afavorir que participen en este programa les persones que, per la seua situació mèdica, puguen obtindre majors beneficis del tractament termal.
En este criteri, en el qual el límit màxim de puntuació és de 20 punts, el barem és el següent:

Article 2. Unió de sol·licituds
Per a unir una sol·licitud a una altra, es tindrà en compte que ambdós sol·licituds tenen els requisits exigits.
En este cas, es considera com a sol·licitud principal la que obtinga més puntuació.
En el cas que una de les dos sol·licituds no tinga els requisits, no es tindrà en consideració la sol·licitud d'unió per a l'ordenació de beneficiaris.